Predkladacia správa
	
	Materiál „Správa o implementácii a čerpaní štrukturálnych fondov a Kohézneho fondu v rámci operačných programov Národného strategického referenčného rámca za obdobie 1. 7. 2009 – 31. 12. 2009“ sa na rokovanie vlády SR predkladá na základe úlohy B. 1 uznesenia vlády SR č. 573/2008 zo dňa 27. 8. 2008. 
        	Cieľom predkladaného materiálu je poskytnúť vláde SR informáciu o aktuálnom stave implementácie a čerpania štrukturálnych fondov a Kohézneho fondu v rámci operačných programov Národného strategického referenčného rámca k 31. 12. 2009.
	Materiál popisuje stav v oblasti koordinácie riadiacich orgánov a stav implementácie operačných programov. Zároveň materiál informuje o stave v oblasti schém štátnej pomoci, o stave v oblasti hodnotenia, o stave v oblasti informačných systémov a o stave v oblasti publicity a informovanosti. 
	V závere materiálu je uvedené zhodnotenie možného rizika automatického zrušenia záväzku v zmysle čl. 93 nariadenia Rady (ES) 1083/2006, pričom ako vysoko rizikové operačné programy boli identifikované operačný program Vzdelávanie (čerpanie zo záväzku roku 2007 – 16,25 %) a operačný program Informatizácia spoločnosti (čerpanie zo záväzku roku 2007 – 7,63 %). V nadväznosti na tento fakt je nevyhnutné, aby dotknuté riadiace orgány identifikovali dôvody súčasného stavu a navrhli, no najmä implementovali také opatrenia, ktoré budú viesť k vyčerpaniu záväzku  roku 2007.
         Z hľadiska implementácie operačných programov bolo k 31. 12. 2009 vyhlásených 242 výziev v celkovej hodnote 6 690 345 129,69 Eur (zdroje EÚ a štátneho rozpočtu), schválených bolo 4 193 442 651,53 Eur zo zdrojov EÚ a štátneho rozpočtu, čo predstavuje 31,66 % alokácie na programové obdobie 2007 – 2013, nakontrahovaných bolo 2 768 057 089,79 Eur zo zdrojov EÚ, čo predstavuje 24,37 % alokácie na programové obdobie 2007 – 2013. Čerpanie štrukturálnych fondov a Kohézneho fondu v rámci operačných programov sa k 31. 12. 2009 pohybovalo na úrovni 4,58 % zo záväzku 2007 – 2013 (71,86 % zo záväzku roku 2007). Medzi najúspešnejšie programy patria regionálny operačný program, operačný program Bratislavský kraj, operačný program Technická pomoc, operačný program Zamestnanosť a sociálna inklúzia a operačný program Konkurencieschopnosť a hospodársky rast.. 
	Čo sa týka najaktuálnejších údajov o implementácii operačných programov Národného strategického referenčného rámca, k 12. 3. 2010 bolo vyhlásených 260 výziev v celkovej hodnote 7 007 058 799,21 Eur (zdroje EÚ a štátneho rozpočtu), nakontrahovaných bolo 3 445 024 494 Eur, čo predstavuje 30,32 % z alokácie na programové obdobie 2007 – 2013. Čerpanie sa k 12. 3. 2010 pohybovalo na úrovni 5,34 % zo záväzku 2007 – 2013 (76,89 % zo záväzku roku 2007 – zálohové platby).
	V prílohe predkladanej správy sú v textovej, tabuľkovej a grafickej podobe uvedené ďalšie informácie, doplňujúce údaje vo vlastnom materiáli, ktoré súvisia s implementáciou štrukturálnych fondov a Kohézneho fondu v rámci programového obdobia 2007 – 2013. 
	Materiál prešiel medzirezortným pripomienkovým konaním, pripomienky boli vyhodnotené a relevantné pripomienky boli zapracované do materiálu. Materiál sa predkladá na rokovanie vlády SR bez rozporov. 
 	Predkladaný materiál nemá finančný, ekonomický, environmentálny vplyv, vplyv 
na zamestnanosť ani podnikateľské prostredie.